**УКАЗАНИЯ НА СХЕМА ЗА ДЪРЖАВНА ПОМОЩ**

 **„ПОМОЩ ЗА ИНВЕСТИЦИИ В ЗЕМЕДЕЛСКИ СТОПАНСТВА ЧРЕЗ ПРЕОТСТЪПВАНЕ НА КОРПОРАТИВЕН ДАНЪК”**

 **1. Правно основание**

1.1. Чл. 14 от Регламент (ЕС) № 702/2014 г., относно деклариране на някои категории помощи в секторите на селското и горското стопанство и в селските райони за съвместими с вътрешния пазар в приложение на членове 107 и 108 от Договора за функционирането на Европейския съюз и за отмяна на Регламент (ЕС) № 1857/2006 на Комисията (Регламент (ЕС) № 702/2014 г.), изменен с Регламент (ЕС) 2020/2008 на Комисията от 8 декември 2020 година за изменение на регламенти (ЕС) № 702/2014, (ЕС) № 717/2014 и (ЕС) № 1388/2014 по отношение на периода на прилагането им и други съответни адаптации (Регламент (ЕС) 2020/2008);

1.2. Чл. 189б, ал. 1-2, от Закона за корпоративно подоходно облагане (ЗКПО);

1.3. Чл. 48, ал. 6-7 от Закон за данъците върху доходите на физическите лица (ЗДДФЛ).

Данъчното облекчение по чл. 189б от Закона за корпоративното подоходно облагане, представляващо държавна помощ за земеделски стопани, може да се ползва до 31 декември 2022 г., включително за корпоративния данък за 2022 г. (Проект на ЗИД на ЗКПО);

 Данъчното облекчение по чл. 48, ал. 6 от Закона за данъците върху доходите на физическите лица, представляващо държавна помощ за земеделски стопани, може да се ползва до 31 декември 2022 г., включително за данъка върху годишната данъчна основа по чл. 28 от Закона за данъците върху доходите на физическите лица за 2022 г. (Проект на ЗИД на ЗКПО).

 **2. Цел на помощта**

2.1.Мярката представлява схема за данъчни облекчения, чиято цел е да насърчи инвестициите на земеделските стопани в нови сгради и нова земеделска техника[[1]](#footnote-1) при производството на непреработена растителна и животинска продукция[[2]](#footnote-2) (първично селскостопанско производство[[3]](#footnote-3)).

2.2. Чрез извършване на инвестициите се цели подобряване на общата производителност и устойчивост на земеделското стопанство, по-специално чрез намаляване на производствените разходи или подобряване на производството.

 **3. Вид и форма на помощта**

3.1. Помощта се предоставя под формата на данъчно облекчение и съгласно т. 27, чл. 2 от Регламент (ЕС) №702/2014 е последваща фискална схема[[4]](#footnote-4), поради което е допустимо инвестирането в активи по това данъчно облекчение да е започнало и преди да е получена разписката от ЕК с идентификационния номер на помощта, но след 31.12.2013 г.

 3.2. Схемата предвижда на всеки данъчно задължен субект да бъдат преотстъпени до 60 процента от корпоративния данък върху данъчната печалба, получена от дейност по производство на непреработена растителна и животинска продукция (чл. 189б, ал. (1) от ЗКПО).

 3.3. Съгласно чл. 189б, ал. 2, т. 1 от ЗКПО: „преотстъпеният данък се инвестира в нови сгради и нова земеделска техника, необходими за извършване на дейността по производство на непреработена растителна и животинска продукция и придобити в срок до края на годината, следваща годината, за която се ползва преотстъпването.

3.3.1. Преотстъпеният данък за 2019 и 2020 г. във връзка с чл. 189б, ал. 2, т. 1 от Закона за корпоративното подоходно облагане се инвестира в нови сгради и нова земеделска техника, необходими за извършване на посочената в чл. 189б, ал. 1 от Закона за корпоративното подоходно облагане дейност, в срок до края на втората година, следваща годината, за която се ползва преотстъпването.

3.3.2.Удължаването на срока по т. 3.3.1. се прилага след получаване на разписка с идентификационния номер на помощта от Европейската комисия за промяна на условията на схема „Помощ за инвестиции в земеделски стопанства чрез преотстъпване на корпоративен данък“.

3.4. Съгласно чл. 189б, ал. 2, т. 2 от ЗКПО, активите трябва да са придобити при пазарни условия, съответстващи на такива при несвързани лица.

 3.5. Дейността трябва да продължи да се осъществява за период от поне три години след датата на преотстъпване; това обстоятелство се декларира всяка година до изтичане на тригодишния срок с годишните данъчни декларации (чл. 189б, ал. 2, т. 3 от ЗКПО).

3.6. Преотстъпеният данък не трябва да превишава 50 на сто от настоящата стойност на активите, по чл. 189б, ал. 2, т. 1 от ЗКПО, определена към датата на предоставяне на помощта; лихвеният процент за целите на определяне на настоящата стойност на активите по т. 1 е референтният лихвен процент, определен от Европейската комисия, към 31 декември на годината на преотстъпване.

3.7. Настоящата стойност на всички активи по чл. 189б, ал. 2, т. 1 от ЗКПО, определена към датата на предоставяне на помощта, не може да превишава праг от левовата равностойност на 500 000 евро.

3.8. Определеният праг от левовата равностойност на 500 000 евро не може да се заобикаля чрез изкуствено разделяне на активите.

 **4. Деклариране и внасяне на корпоративния данък. Механизъм за предоставяне. Контрол на помощта по схемата**

 **4.1. Деклариране и внасяне на корпоративния данък:**

Съгласно чл. 92, ал. 1 от ЗКПО, данъчно задължените лица, които се облагат с корпоративен данък, подават годишна данъчна декларация (ГДД) по образец за данъчния финансов резултат и дължимия годишен корпоративен данък.

Данъчно задължените лица внасят корпоративния данък за съответната година (Х) в срока по чл. 93 от ЗКПО – 30 юни на следващата година (Х+1) след приспадане на внесените авансови вноски за съответната година (Х).

            Съгласно чл. 83, ал. 1 от ЗКПО: „Данъчно задължените лица правят месечни или тримесечни авансови вноски за корпоративния данък, на базата на прогнозна данъчна печалба за текущата година”.

            Законът задължава данъчно задължените лица, с малко изрично изброени изключения, да правят месечни или тримесечни авансови вноски за корпоративен данък.

            Авансови вноски за текущата календарна година (Х) се декларират с декларация по образец в срок от 1 март до 15 април на същата година Х (чл. 87а.).

            Начинът за определяне на авансови вноски е стриктно определен, като окончателното изчисление на дължимия корпоративен данък се извършва с годишната данъчна декларация, която се подава в година Х+1 и се определя разлика за внасяне/възстановяване/прихващане.  Едновременно с това са налице наказателни разпоредби, в случаите на точно определено отклонение на реално дължимия корпоративен данък и внесените авансови вноски, както и за възстановяване на преотстъпен данък в т.ч. авансови вноски.

            Корпоративният данък, който е определен за година Х се вписва в годишната данъчна декларация и е ясен като точен размер в периода 01.03.Х+1 до 30.06.Х+1, т.е. тогава, когато данъкоплатецът подаде данъчната си декларация.

 Посоченият по-горе ред се прилага от всички данъчно задължени лица.

**4.2. Механизъм на преотстъпване на корпоративен данък**

 Данъчно облекчение представлява държавна помощ под формата на данъчно предимство за земеделските стопани.

           ЗКПО регламентира понятие за преотстъпване: „Преотстъпване на корпоративен данък е правото на данъчно задължено лице да не внася в държавния бюджет определените по реда на този закон суми за корпоративен данък, които остават в патримониума на данъчно задълженото лице и се разходват за цели, определени със закон“ (чл. 166 от ЗКПО).

            Данъчно задължените лица, регистрирани като земеделски стопани могат да избират дали да се  възползват от предоставеното данъчно облекчение. Правото на избор лицата могат да упражняват при попълване на годишната данъчна декларация по чл. 92 от ЗКПО за съответната година или на по-късен етап.

Съгласно разпоредбата на чл. 91 от ЗКПО на данъчно задължените лица, на които се преотстъпва корпоративен данък за текущата година (Х), се преотстъпва и съответната част от дължимите авансови вноски, пропорционална на размера на преотстъпването.

С подаване на годишна данъчна декларация за година Х от бенефициера (данъчно задължен субект), в година Х+1 се определя окончателния размер на помощта (преотстъпения данък) за година Х. С други думи данъкът, който се преотстъпва за година Х, в това число преотстъпените авансови вноски, е окончателният данък, който се определя с данъчната декларация за година Х, но през година Х+1.

Лихвеният процент за целите на определяне на настоящата стойност на активите, в които се инвестира преотстъпения данък е референтният лихвен процент, определен от Европейската комисия, към 31 декември на годината на преотстъпване.

Авансови вноски за текущата календарна година се декларират с декларация по образец в срок от 1 март до 15 април на същата година Х (чл. 87а.).

Преотстъпените през годината Х авансови вноски са част от окончателния корпоративен данък, подлежащ на преотстъпване. По този начин данъчно задължените лица разполагат с реален паричен ресурс за инвестиране в активи през година Х, без същия да се задържа в бюджета до датата на подаване на данъчната декларация в година Х+1, респективно не подлежи на последващо фактическо възстановяване от приходната администрация.

В случаите на решение за прилагане на данъчното облекчение след изтичане на срока за подаване на декларацията по чл. 87а, ал. 1 ̶ 15 април на година Х, то земеделският стопанин ще може да декларира преотстъпване на авансови вноски с подаване на декларация за намаляване или увеличаване на авансовите вноски в срок до 15 ноември на година Х (чл. 88 от ЗКПО) или с окончателната годишна данъчна декларация, подадена в година Х+1, като в този случай не е налице преотстъпване на авансови вноски.

 **4.3. Начин на предоставяне на помощта**

Получателят на помощта по схемата има право директно (на основание на ЗКПО) на данъчно облекчение.

Българските власти не упражняват предварителен контрол и не приемат допълнителни документи**.**

Получаването на помощта по схемата зависи от спазването на предвидените в ЗКПО изисквания, чието изпълнение е предмет на последващ контрол от страна на Националната агенция за приходите. При неизпълнение на някое от приложимите условия, преотстъпеният данък подлежи на възстановяване заедно със съответните лихви.

Чрез дерогация от чл. 6, параграф 2 от Регламент (ЕС) №702/2014, и съгласно § 17, ал. 2 от ПЗР към ЗИД на ЗКПО (ДВ, бр. 100 от 2013 г., в сила от 1.01.2014 г., изм., бр. 105 от 2014 г., в сила от 1.01.2015 г., бр. 22 от 2015 г., в сила от 1.01.2014 г., бр. 95 от 2015 г., в сила от 1.01.2016 г.) данъчното облекчение по чл. 189б представлява последваща фискална схема, тъй като дейността вече е обхваната от предходна схема под формата на данъчно облекчение, поради което е допустимо инвестирането в активи по това данъчно облекчение да е започнало и преди да е получена разписката от ЕК с идентификационния номер на помощта, но след 31.12.2013 г.

 **4.4. Контрол на помощта по схемата**

 Националната агенция за приходите (НАП) отговаря за правилното прилагане на данъчното законодателство и контролира прилагането на схемата.

 Националната агенция за приходите ще осъществи следната система от мерки за последващ данъчен контрол по отношение на лицата, ползвали държавна помощ по чл. 189б от ЗКПО:

Съобразно установената в Република България данъчна система, контролът се осъществява чрез два основни подхода - извършване на ревизии и проверки. Ревизията е съвкупност от действия на органите по приходите, насочени към установяване на задължения за данъци и задължителни осигурителни вноски. При проверката органите по приходите събират информация относно спазването на данъчното и осигурителното законодателство от задължените лица. С проверка могат да се установяват определени факти и обстоятелства от значение за задълженията за данъци и задължителни осигурителни вноски, като не се установяват конкретните задължения за данъци и задължителни осигурителни вноски на проверяваното лице.

Преценка относно контролното производство, което да бъде предприето по отношение на конкретно лице, се извършва в процеса по селекция на задължени лица. С цел постигане на ефективен и ефикасен контрол, ревизии се извършват преимуществено на лица, при които е налице риск от неспазване на законодателството и същият е значим от гледна точка на фиска. При селекцията, освен че се определя рискът от неплащане на задължения или от неспазване на законодателството в контекста на общото поведение на задълженото лице, се прави и преценка за ефективността от предприемане на определен вид действия както по отношение на конкретно задължено лице, така и относно конкретен вид задължение.

Във връзка с механизма за контрол на данъчно облекчение, представляващо държавна помощ за земеделски стопани по чл. 189б от ЗКПО и с оглед третиране на риск „Неправомерно преотстъпване по реда на ЗКПО на корпоративен данък и данък върху доходите от данъчно задължени лица – регистрирани земеделски стопани“, включен в Програмата за спазване на законодателството и намаляване на нивата на риск за 2018 г. и 2019 г. са разработени рискови профили за активна селекция, изразяваща се в оценка на задължени лица – физически и юридически, декларирали преотстъпен корпоративен данък по чл. 189б от ЗКПО за периодите след 2013 г.

В зависимост от резултатите от активната селекция, се възлага извършването на проверки или ревизии на задължените лица.

В хода на проверките се установят наличието или липсата на изпълнение на всички условия по чл. 167, чл. 182, ал. 5, чл. 189б и чл. 190 от ЗКПО. При неизпълнение на някое от условията за ползване на държавна помощ за земеделски стопани, се изпраща до задълженото лице покана по чл. 103 от ДОПК за отстраняване на несъответствия, чрез подаване на коригираща декларация и внасяне на дължимите задължения. В случай, че лицето не се яви в срока, указан в съобщението, или не подаде коригираща декларация, се издава Акт за установяване на задължение (АУЗ).

В случай че ползване на облекчението не може да се откаже с АУЗ, се преминава към възлагане на ревизия.

Ревизионни актове за признаване/отказване на правото на ползване на данъчно облекчение, представляващо държавна помощ за земеделски стопани по чл. 189б от ЗКПО, преди изтичане на сроковете за изпълнение на всички условия за преотстъпване на данъка не се издават.

 Описаният механизъм за контрол ще бъде запазен за целия срок на прилагане на схемата.

 **5. Ползватели**

 Помощта се предоставя на данъчно задължени лица, (юридически лица и еднолични търговци) - земеделски стопани, отговарящи на следните условия:

5.1. Да са МСП съгласно критериите, определени в чл. 2 от Приложение І от Регламент (ЕС) 702/2014[[5]](#footnote-5);

 5.1. Да са регистрирани по реда на Наредба № 3 от 1999 г. за създаване и поддържане на регистър на земеделските стопани;

 5.2. Да не са предприятия в затруднено положение[[6]](#footnote-6) по смисъла на т. 14 от чл. 2 на Регламент (ЕС) №702/2014 г.;

 5.3. Да изпълняват условията за преотстъпване на корпоративен данък, заложени в ЗКПО.

 **6. Дата на въвеждане на схемата:** Данъчното облекчение по чл. 189б се прилага след получаване на разписка с идентификационния номер на помощта от Европейската комисия съгласно Регламент (ЕС) № 702/2014 на Комисията от 25 юни 2014 година относно деклариране на някои категории помощи в секторите на селското и горското стопанство и в селските райони за съвместими с вътрешния пазар в приложение на членове 107 и 108 от Договора за функционирането на Европейския съюз и за отмяна на Регламент (ЕС) № 1857/2006 на Комисията, изменен с Регламент (ЕС) 2020/2008 на Комисията от 8 декември 2020 година за изменение на регламенти (ЕС) № 702/2014, (ЕС) № 717/2014 и (ЕС) № 1388/2014 по отношение на периода на прилагането им и други съответни адаптации.

 **7. Срок на прилагане:** схемата се прилага за корпоративния данък за данъчните години от 2014 г. до 2022 г. включително.

Данъчното облекчение за данъчна 2022 г. ще се ползва с подаване на Годишната данъчна декларация през 2023 г. Инвестицията следва да бъде извършена в срок до края на 2023 г.[[7]](#footnote-7)

**8. Бюджет на схемата: формира се като част от годишно предвидените данъци, които няма да бъдат събирани за периода 2014 г. – 2022 г. или общия размер на преотстъпения данък на данъчно задължените лица за периода на прилагане на схемата.**

Бюджетът за периода на прилагане - от данъчна година 2014 до данъчна година 2020 включително, е определен на база информацията, предоставена от НАП за размера на преотстъпения данък за периода на прилагане на съществуващата до 31.12.2014 г. схема, по-специално за данъчни години от **2010 до 2013**:

|  |  |  |  |
| --- | --- | --- | --- |
|  | **Преотстъпен данък в лв.** | **брой ЗП** | **Общо по години** |
| Данъчна година | чл. 189б от ЗКПО | чл. 48 от ЗДДФЛ | чл. 189б от ЗКПО | чл. 48 от ЗДДФЛ | преотстъпен данък в лв. | брой ЗП |
| 2010 | 19 769 648,32 | 10 783 916,52 | 1 107 | 575 | 30 553 564,84 | 1 682 |
| 2011 | 36 674 852,46 | 28 918 710,90 | 1 504 | 1 128 | 65 593 563,36 | 2 632 |
| 2012 | 37 010 264,29 | 26 251 120,28 | 1 686 | 952 | 63 261 384,57 | 2 638 |
| 2013 | 31 051 933,82 | 19 343 348,06 | 1 533 | 805 | 50 395 281,88 | 2 338 |
| Всичко: | 124 506 698,89 | 85 297 095,76 | 5 830 | 3 460 | **209 803 794,65** | **9 290** |

**Предвижда се през периода включващ данъчни години от 2014 г. до 2022 г., максималният бюджет да бъде 455 млн. лв. за периода на прилагане. (За целите на формиране на бюджета е използван максималния годишен преотстъпен данък за периода 2010-2013 г.)**

В общия бюджет на схемата са включени средства за преотстъпване на корпоративен данък и за данъчна 2022 година.

 **9. Допустими инвестиции и приемливи разходи:**

9.1. За допустими по схемата се считат инвестициите в следните активи, с изключение на инвестиции в напояване:

а) нови сгради;

б) нова земеделска техника.

**9.2. Приемливите разходи по допустимите инвестиции са за:**

а) изграждане или придобиване на нова сграда, необходима за извършване на дейност по производство на непреработена растителна и животинска продукция;

б) закупуването на нова земеделска техника, необходима за извършване на дейност по производство на непреработена растителна и животинска продукция.

**9.3. Помощта не покрива следните разходи**:

а) закупуване на права за производство, права за плащане и едногодишни растения;

б) засаждане на едногодишни растения;

в) закупуване на животни;

г) инвестиции за привеждане в съответствие с действащите стандарти на Съюза;

д) разходи, свързани с договори за лизинг, като например марж на лизингодателя, разходи за рефинансиране на лихви, административни разходи и разходи за застраховка;

е) дренажни съоръжения;

ж) оборотен капитал;

з) активи, които заместват съществуващи, по смисъла на чл. 189б, ал. 2, т. 7 от ЗКПО;

и) данък върху добавената стойност (ДДС), освен в случаите, когато не подлежи на възстановяване съгласно националното законодателство в областта на ДДС;

й) инвестиции в напояване.

**10. Максимален интензитет на помощта:**

10.1. Интензитетът на помощта е до 50 % от размера на допустимите разходи;

10.2. Преотстъпеният данък не трябва да превишава 50 на сто от настоящата стойност на активите по т. 9.1., определена към датата на предоставяне на помощта; лихвеният процент за целите на определяне на настоящата стойност на активите по т. 9.1. е референтният лихвен процент, определен от Европейската комисия, към 31 декември на годината на преотстъпване.

10.3. Настоящата стойност на всички активи по т. 9.1.,определена към датата на предоставяне на помощта, не може да превишава праг от левовата равностойност на 500 000 евро.

10.4. Определеният праг не може да се заобикаля чрез изкуствено разделяне на активите.

**11. Спазване на правилата за държавни помощи**

11.1. Помощта, съгласно тази схема е вид държавна помощ, предоставена при условията на правото на Европейския съюз.

11.2. Натрупване на помощта:

Съгласно чл. 189б, ал. 2, т. 6 от ЗКПО, корпоративен данък се преотстъпва, ако за активите по чл. 189б, ал. 2, т. 1 (нови сгради и нова земеделска техника), земеделският производител не е получател (бенефициер) за същите активи по някоя от следните помощи:

а) помощ по смисъла на чл. 107, параграф 1 от Договора за функционирането на Европейския съюз;

б) минимална помощ по смисъла на Регламент (ЕС) № 1408/2013 на Комисията от 18 декември 2013 г. относно прилагането на членове 107 и 108 от Договора за функционирането на Европейския съюз към помощта de minimis в селскостопанския сектор (OB, L 352 от 24 декември 2013 г.);

в) финансова помощ по Програмата за развитие на селските райони;

г) всяка друга публична финансова помощ от националния бюджет и/или от бюджета на Европейския съюз.

Същевременно в проекта на Програмата за развитие на селските райони 2014-2020 г. е предвидено, че при прилагане на инвестиционните мерки ще бъде осигурено пълно разграничаване на подкрепата по мярката с други схеми и мерки за подпомагане. Ще бъде осигурена система на контрол, осигуряваща избягване на двойно финансиране с други финансови инструменти.

11.3. Помощта по схемата не е допустима, ако получателят на помощ е обект на неизпълнено разпореждане за възстановяване вследствие на предходно решение на Комисията, с което дадена помощ се обявява за неправомерна и несъвместима с вътрешния пазар**.**

11.4. Земеделски стопани, които не са малки или средни предприятия по смисъла на Регламент (ЕС) №702/2014 нямат право на помощта. При неизпълнение на това задължение помощта става изискуема и подлежи на връщане, заедно със законната лихва от датата на получаването й.

11.5. Земеделски стопани, които са предприятия в затруднено положение по смисъла на Регламент (ЕС) №702/2014 нямат право на помощта. При неизпълнение на това задължение помощта става изискуема и подлежи на връщане, заедно със законната лихва от датата на получаването й.

11.6. Инвестициите в активи, които не съответстват на законодателството на Съюза и на националното законодателство в областта на защитата на околната среда не са допустими.

За инвестиции, които изискват оценка на въздействието върху околната среда съгласно Директива 2011/92/ЕС, по отношение на помощта се прилага изискването тази оценка да е извършена и разрешението за изпълнение на съответния инвестиционен проект да е издадено преди датата на предоставянето на индивидуалната помощ.

С оглед спазване на изискването инвестиционните мерки за помощ съгласно Регламент (ЕС) №702/2014, да са включени в програмите за развитие на селските райони, т.е. за съгласуваност на схемата за държавна помощ с политиката за развитие на селските райони, помощта съответства на целите и критериите на Програмата за развитие на селските райони в България 2014—2020 г. (ПРСР), тъй като една от основните стратегически задачи на програмата е подобряване на цялостната дейност и конкурентоспособността на селскостопанския сектор чрез инвестиции, целящи модернизиране на производствените условия и въвеждането на нови процеси и технологии за производство на качествени земеделски продукти

Предвид сходството на допустимите инвестиции в схемата и по ПРСР 2014-2020, за оценка на съответствието с законодателството на Съюза и на националното законодателство в областта на защитата на околната среда на инвестициите, следва да използва Екологичната оценка на Програма за развитие на селските райони 2015-2020 г. (Приложение – Становище № 16-9/2014 г.по Екологична оценка на Програма за развитие на селските райони 2014-2020 г. на Министерство на околната среда и водите)

11.7. Помощта по схемата не може да се предоставя в нарушение на забрани или ограничения, установени в Регламент (ЕС) №1308/2013, дори ако тези забрани и ограничения се отнасят само за подпомагането от Съюза, предвидено в посочения регламент.

11.8. Публикуване и информация - Във връзка изпълнение на изискванията на чл. 9 от Регламент 702/2014 г. Публикуване и информация, и към настоящия момент на уебсайта на Министерство на земеделието и храните се поддържа актуален списък на държавните помощи, съдържащ информация за видовете помощи, период на подпомагане, правно основание, цел, форма и интензитет на помощта, както и препращане към официалния уебсайт на Комисията, където са публикувани всички държавни помощи (обобщена информация, в случаите на помощи освободени от нотификация, или решенията на ЕК относно съвместимостта с правилата за държавни помощи).

На уебсайта на предоставящия орган на държавни помощи в земеделието - Държавен фонд „Земеделие” се публикуват указания за прилагане на държавните помощи в земеделието, попадащи в обхвата на груповото освобождаване, минималните помощи и други данни, необходими за наблюдението и прозрачността на държавните помощи.

11.9. Наблюдение - Във връзка с изпълнение на изискванията на чл. 13 от Регламент 702/2014 г. Наблюдение, за поддържане на подробни записи с информация и подкрепяща документация, чрез която може да се установи изпълнението на всички условия, определени в регламента, в Министерство на земеделието, храните и горите се съхранява официална документация и информация относно изпратените уведомления до Европейската комисия, решенията на ЕК за схемите за държавна помощ, помощите, попадащи в обхвата на групово освобождаване, минималните помощи и други данни, необходими за наблюдението и прозрачността на държавните помощи.

Подробните записи с информация и подкрепяща документация, чрез които може да се установи изпълнението на всички условия, определени в Регламент (ЕС) №702/2014 г. се съхраняват за период от 10 години от датата на предоставяне на последната помощ по схемата за помощ.

11.10. При спазване изискването за прозрачност и публикуване на информацията, в съответствие с чл. 9, параграф 2, б. "в" от Регламент (ЕС) № 702/2014, на сайта на ДФ ”Земеделие” се публикува информация за всяка отпусната индивидуална помощ, надхвърляща 60 000 EUR за бенефициери, извършващи дейност в първичното селскостопанско производство.

1. **„Земеделска техника”** – за целите на чл. 189б от ЗКПО, това са самоходните, несамоходните и стационарните машини, съоръженията, инсталациите и апаратите, използвани в земеделието (§ 1, т. 60 от ДР на ЗКПО)

2 **„Непреработена растителна и животинска продукция”** – съгласно § 1, т. 27 от ДР на ЗКПО, това е всеки първичен продукт, получен от растенията и животните, който не е подлаган на никаква технологична обработка или преработка, в резултат на която да са настъпили физико-химични изменения в състава, и е посочен в Приложение І на Договора за функционирането на Европейския съюз. [↑](#footnote-ref-1)
2. [↑](#footnote-ref-2)
3. **„Първично селскостопанско производство“** съгласно параграф 5, чл. 2 от Регламент (ЕС) №702/2014, означава производството на растителните и животински продукти, изброени в приложение I към Договора, без да се извършват никакви по-нататъшни операции, с които се променя естеството на такива продукти. [↑](#footnote-ref-3)
4. **„Последваща фискална схема”** – означава схема под формата на данъчни предимства, която представлява изменена версия на вече съществуваща фискална схема под формата на данъчно предимство и която я заменя. [↑](#footnote-ref-4)
5. *Член 2* **Численост на персонала и финансови тавани при определяне на категориите предприятия** Категорията на микро-, малките и средните предприятия (МСП) обхваща предприятията, в които работят по-малко от 250 души, чийто годишен оборот не надхвърля 50 млн. евро и/или чието годишно балансово число не надхвърля 43 млн. евро. [↑](#footnote-ref-5)
6. **„предприятие в затруднено положение“** означава предприятие, по отношение на което е налице поне едно от следните обстоятелства:

 а) в случай на дружество с ограничена отговорност (различни от МСП, което съществува от по-малко от три години), когато записаният му акционерен капитал е намалял с повече от половината поради натрупани загуби. Такъв е случаят, когато приспадането на натрупаните загуби от резервите (и всички други елементи, които по принцип се считат за част от собствения капитал на дружеството) води до отрицателен кумулативен резултат, който надхвърля половината от записания акционерен капитал. За целите на настоящата разпоредба „дружество с ограничена отговорност“ се отнася по-специално до видовете дружества, упоменати в приложение I към Директива 2013/34/ЕС на Европейския парламент и на Съвета (1), а „акционерен капитал“ включва, ако е уместно, всякакви премии от емисии;

б) в случай на дружество (различно от МСП, което съществува от по-малко от три години), при което поне някои съдружници носят неограничена отговорност за задълженията на дружеството, когато капиталът, посочен в баланса на дружеството, е намалял с повече от половината поради натрупани загуби. За целите на настоящата разпоредба под понятието „дружество, при което поне някои съдружници носят неограничена отговорност за задълженията на дружеството“, се разбира по-специално типовете дружества, посочени в приложение II към Директива 2013/34/ЕС;

 в) когато предприятието е в процедура по колективна несъстоятелност или отговаря на критериите на своето вътрешно право, за да бъде обект на процедура по колективна несъстоятелност по искане на неговите кредитори;

 г) когато предприятието е получило помощ за оздравяване и все още не е възстановило заема или не е прекратило гаранцията, или е получило помощ за преструктуриране и все още е обект на план за преструктуриране; д) когато предприятието не е МСП и през последните две години: i) съотношението задължения/собствен капитал на предприятието е било по-голямо от 7,5 и ii) съотношението за лихвено покритие на предприятието, изчислено на основата на EBITDA, е било под 1,0.

 [↑](#footnote-ref-6)
7. Преотстъпеният данък за 2019 и 2020 г. във връзка с чл. 189б, ал. 2, т. 1 от ЗКПО се инвестира в нови сгради и нова земеделска техника, необходими за извършване на посочената в чл. 189б, ал. 1 от ЗКПО дейност, в срок до края на втората година, следваща годината, за която се ползва преотстъпването. [↑](#footnote-ref-7)